Diari Oficial de la Generalitat Valenciana


Sumari del DOGV 7247, del 03-04-2014 (2014/2869)

RESOLUCIÓ d'1 d'abril de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i l'Ajuntament de Torrevieja per a la realització d'actes promoguts per l'Ajuntament, utilització pública d'espais oberts i altres qüestions de mutu interés en el port de Torrevieja.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7247

Data del DOGV
:   03-04-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/2869


Data del document
:   01-04-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ d'1 d'abril de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i l'Ajuntament de Torrevieja per a la realització d'actes promoguts per l'Ajuntament, utilització pública d'espais oberts i altres qüestions de mutu interés en el port de Torrevieja. [2014/2869]  
La Generalitat i l'Ajuntament de Torrevieja han subscrit, prèvia tramitació reglamentària, el 3 de març de 2014, el conveni de col·laboració per a la realització d'actes promoguts per l'Ajuntament, utilització pública d'espais oberts i altres qüestions de mutu interés en el port de Torrevieja.  
En compliment del que establix l'article 3.4 del Decret 20/1993, de 8 de febrer, del Consell, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 473/2014 i que figura com a annex d'esta resolució.  
  
València, 1 d'abril de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre la Generalitat, a través de la Conselleria d'Infraestructures, Territori i Medi Ambient, i l'Ajuntament de Torrevieja per a la realització d'actes promoguts per l'Ajuntament, utilització pública d'espais oberts i altres qüestions d'interés mutu en el port de Torrevieja  
  
Torrevieja, 3 de març de 2014  
  
Reunits  
D'una part, Isabel Bonig Trigueros, consellera d'Infraestructures, Territori i Medi Ambient, nomenada pel Decret 20/2012, de 7 de desembre, del president de la Generalitat, pel qual cessen i es nomenen consellers, secretari i portaveu del Consell, en nom i representació de la Generalitat, i facultada per a la firma del present conveni per Acord del Consell de data 4 d'octubre de 2013.  
I d'una altra, Eduardo Dolón Sánchez, alcalde president de l'Ajuntament de Torrevieja, en nom i representació d'este d'acord amb l'article 21.1.b de la Llei 7/1985, de 2 d'abril, Reguladora de les Bases del Règim Local, i facultat per a la firma per Acord de la Junta de Govern Local de 14 de juny de 2013, assistit pel secretari en exercici de les funcions de fe pública que li atribuïx l'apartat 1.2.a de la disposició addicional segona de la Llei 7/2007, de 12 d'abril, de l'Estatut Bàsic de l'Empleat Públic.  
Els compareixents es reconeixen mútuament en la qualitat amb què cada un intervé, així com la capacitat legal necessària per a l'atorgament del present conveni i a este efecte  
  
Manifesten  
Que ambdós parts estan interessades a establir un marc de col·laboració que permeta una adequada utilització i gestió del recinte portuari del port de Torrevieja, durant la realització de qualsevol tipus d'actes, ja siguen promoguts per l'Ajuntament o no, així com en la utilització pública d'espais oberts que puguen produir-s'hi.  
  
Amb este fi el conveni pretén determinar el procediment de sol·licitud de realització d'actes en el port, establir un calendari d'aquells més significatius, regular la intervenció de la Policia Local durant la celebració d'estos, concretar la forma en què es prestaran els subministraments necessaris i com haurà d'efectuar-se la utilització pública dels espais portuaris.  
Que als efectes d'establir les condicions generals de la intervenció de cada una de les administracions actuants les parts acorden realitzar el present conveni d'acord amb les següents  
  
Clàusules  
  
Primera. Objecte del conveni  
L'objecte del present conveni és establir de manera ordenada i concreta el marc de les relacions entre ambdós parts respecte del desenrotllament en el port de Torrevieja d'actes promoguts per l'Ajuntament de Torrevieja, la utilització pública d'espais oberts, i altres qüestions d'interés mutu.  
Igualment les dos administracions es comprometen a desenrotllar els instruments legals necessaris per a portar a terme el que s'ha acordat, i mantindre les comunicacions necessàries a fi de facilitar el desenrotllament de les activitats pròpies del port de Torrevieja i d'aquelles altres que siguen d'interés mutu i no s'arrepleguen de manera expressa en este conveni.  
  
Segona. Realització d'actes promoguts per l'Ajuntament de Torrevieja  
1. Procediment de sol·licitud  
Programació anual: es remetrà a la Generalitat al desembre de l'any anterior. No obstant això, si durant el transcurs de l'exercici haguera de realitzar-se un acte no previst en aquella programació, podrà sol·licitar-se la seua realització amb una antelació mínima de dos mesos.  
Modificacions: es realitzaran amb antelació mínima de dos mesos.  
Totes les peticions les subscriurà l'alcalde o un únic regidor.  
  
L'Ajuntament de Torrevieja canalitzarà totes les peticions relatives a la celebració d'esdeveniments públics en els espais oberts del port, sempre que les estime del seu interés. Totes les sol·licituds tindran una documentació mínima de plànols, dates de preparació, celebració i programa concret d'actes a desenrotllar.  
2. Disparada de focs artificials  
Lloc de disparada: la disparada de castells de focs artificials i mascletades es realitzarà en els espais pròxims a la denominada «Fàbrica del gel», i durant els dies de celebració de les festivitats següents:  
  
Dia dels Reis Mags.  
Fira de Maig.  
Mare de Déu del Carme.  
Festes patronals (Dia de la Puríssima).  
Pla de seguretat i d'emergència: d'acord amb les característiques concretes de cada disparada, s'elaborarà un pla de seguretat i un pla d'emergència, si és procedent, subscrit per tècnic competent. Estos documents constaran del contingut previst en la Instrucció Tècnica Complementària número 8 del Reial Decret 563/2010, de 7 de maig.  
3. Intervenció de la Policia Local  
La Policia Local tindrà presència durant el desenrotllament dels actes festius promoguts per l'Ajuntament per al manteniment de l'orde públic, la seguretat ciutadana i la regulació i ordenació del trànsit de vehicles quan es necessite, inclosa la retirada de vehicles, d'acord amb el que disposa la Llei Orgànica 2/1986, de 13 de març, de Forces i Cossos de Seguretat.  
4. Subministraments d'aigua i energia elèctrica  
El subministrament d'energia elèctrica necessari per al desenrotllament dels actes es realitzarà per mitjà d'instal·lacions adequades i legalitzades amb els comptadors corresponents o grups electrògens. Quant a les preses d'aigua disponibles en el port, es realitzaran per mitjà d'instal·lacions adequades amb comptador.  
  
Tercera. Utilització pública d'espais oberts en l'interior del port  
  
Hi ha en el port distints espais oberts que s'utilitzen com a vials de circulació de vehicles i de persones, particularment en el període estival.  
  
La Policia Local, d'ofici i, sense perjuí de la seua activitat quotidiana, efectuarà rondes diàries pels vials del port de lliure accés, als efectes del manteniment de l'orde públic i la seguretat ciutadana, la regulació i ordenació del trànsit de vehicles quan açò siga necessari, així com per a la retirada per mitjà de grua dels aparcats de manera incorrecta, en aquells supòsits que així es preveja en la normativa de trànsit aplicable en el terme municipal de Torrevieja.  
El personal de la Generalitat en el port de Torrevieja podrà sol·licitar la presència de la Policia Local per a l'exercici de les funcions que s'establixen en el paràgraf anterior. A estos efectes es designarà per escrit un interlocutor de cada una de les parts.  
Així mateix, l'Ajuntament de Torrevieja col·laborarà en l'ordenació i neteja de les zones que s'utilitzen com a aparcament públic en el port de Torrevieja.  
  
Quarta. Aportació econòmica  
L'aplicació del present conveni no comporta obligacions econòmiques de cap tipus per a la Generalitat.  
  
Quinta. Obligacions de les parts  
Tant l'Ajuntament de Torrevieja com la Generalitat es comprometen a desenrotllar els instruments legals necessaris per a portar a terme el que s'ha acordat, i mantindre les comunicacions necessàries a fi de facilitar el desenrotllament de les activitats pròpies del port de Torrevieja i aquelles altres que siguen d'interés mutu, i no s'arrepleguen de manera expressa en este conveni.  
  
Sexta. Naturalesa i règim jurídic d'este conveni  
El conveni té naturalesa administrativa i es troba exclòs de l'àmbit d'aplicació del Text Refós de la Llei de Contractes del Sector Públic, segons el que preveu el seu article 4.1.c), sense perjuí del seu sotmetiment als principis de la dita llei per a resoldre els dubtes i llacunes que pogueren presentar-se. Es regirà per les seues pròpies estipulacions i, supletòriament, per les normes generals del dret administratiu, i en defecte d'estes, per les normes de dret privat.  
Les qüestions litigioses que puguen suscitar-se en la seua interpretació i compliment seran de coneixement i competència de l'orde jurisdiccional contenciós administratiu.  
  
Sèptima. Vigència i resolució  
La vigència del present conveni de col·laboració començarà en la data de la seua firma i tindrà una duració de quatre anys. Arribat el venciment del termini de duració inicial, es prorrogarà per períodes successius d'un any, llevat que qualsevol de les parts comunique a l'altra la seua voluntat de resoldre'l amb un mes d'antelació al dia d'acabament del període inicial de duració o de qualsevol de les seues pròrrogues.  
El conveni podrà resoldre's per qualsevol de les causes següents:  
  
a) Per acord mutu de les parts.  
b) Per incompliment de les obligacions assumides per qualsevol de les parts.  
c) Per la ineficàcia sobrevinguda.  
d) Per denúncia de qualsevol de les parts.  
Segons el que establix l'article 7.3 del Decret 20/1993, de 8 de febrer, pel qual es regula el Registre de Convenis i el seu règim jurídic i pressupostari, la Generalitat podrà rescindir el present conveni quan durant el primer any de la seua vigència, amb independència de la duració total d'este, no s'execute el conveni en els termes acordats.  
  
Així ho convenen, i en prova de conformitat amb tot el que antecedix, firmen el present document, en dos exemplars, en el lloc i la data abans indicats.  
  
La consellera d'Infraestructures, Territori i Medi Ambient: Isabel Bonig Trigueros.  
L'alcalde de l'Ajuntament de Torrevieja: Eduardo Dolón Sánchez.